चंद्रमोहन शर्मा, नवभारत टाइम्स पिछले कुछ अर्से से बॉक्स ऑफिस पर बायोपिक फिल्में अच्छा-खासा बिजनस कर रही है, बेशक, इंडियन क्रिकेट टीम के एक्स कप्तान अजहरुद्दीन पर बनी फिल्म अजहर बॉक्स आफिस पर कुछ खास ना कर पाई हो, लेकिन ट्रेड में बायोपिक फिल्में का क्रेज कम नहीं हो रहा है, आने वाले दिनों में एम. एस. धोनी पर बनी फिल्म का क्रेज अभी से फिल्म डिस्ट्रिब्यूशन कंपनियों और दर्शकों में है। इस फिल्म के डायरेक्टर उमंग कुमार के बारे में माना जाता है कि वह फिल्म शुरू करने से पहले जमकर होमवर्क करते हैं और अपनी फिल्म के किरदारों से जुडी हर जानकारी हासिल करने के साथ-साथ मीडिया में छपी अलग-अलग रिपोर्ट पर नजर डालने के बाद ही प्रॉजेक्ट पर काम शुरू करते हैं। उमंग कुमार ने इस फिल्म के लीड किरदार सरबजीत के साथ-साथ उनकी फैमिली और उसके नजदीकी लोगों से मिलकर स्क्रिप्ट पर काम शुरू किया। इतना ही नहीं फिल्म के लीड स्टार्स के साथ मिलकर वर्कशॉप करने के बाद स्टार्ट टू लास्ट प्रॉजेक्ट पर काम शुरू किया, फिल्म की यही खूबियां आपको ऐसे किरदार के साथ काफी हद तक बांधने में कामयाब है जिसके बारे में आप बहुत कुछ जानते है, जहां उमंग कुमार की मैरीकॉम एक अच्छा मेसेज देने के साथ-साथ हैपी एडिंग फिल्म थी वहीं यह बात सरबजीत के साथ लागू नहीं होती।  देखिए फिल्म का ट्रेलर-  कहानी: इंडो -पाक सीमा पर बने एक गांव का एक सीधा-सादा किसान सरबजीत (रणदीप हुड्डा) अपनी खूबसूरत पत्नी सुखप्रीत कौर (रिचा चड्डा ) के साथ रह रहा है। सरबजीत अपनी बहन दलबीर कौर (ऐश्वर्या राय बच्चन ) के बेहद नजदीक है। सरबजीत की खुशहाल फैमिली में सब कुछ ठीकठाक चल रहा है लेकिन अचानक एक दिन सरबजीत जब वापस घर नहीं लौटता तो उसके सारे परिवार में कोहराम मच जाता है। सरबजीत की गुमशुदगी से उसका परिवार बेहद सदमे में है। दलबीर कौर अपने भाई को तलाश करने की कोशिशें अपने दम पर शुरू करती है, लेकिन इस तलाश में दलबीर के अपने गांव वाले भी उसके साथ नहीं देते। दलबीर तय करती है कि अपने भाई की तलाश उस वक्त तक जारी रखेगी जब तक सरबजीत उसे मिल नहीं जाता। हर और अपने भाई की तलाश में भटक रही दलबीर को एक दिन खबर मिलती है सरबजीत गांव से सटी भारत-पाक सीमा को क्रॉस करने के बाद पाकिस्तानी क्षेत्र घुस गया और वहां उसे पाक सेना ने गिरफ्तार करके जेल भेज दिया है। इस खबर के आने के बाद सरबजीत की फैमिली में जैसे भूकंप सा आ जाता है, इसी बीच पाकिस्तानी सरकार सरबजीत को भारतीय जासूस घोषित कर देती है। यहीं से शुरू होता है दलबीर कौर का अपने भाई सरबजीत को पाकिस्तानी जेल से छुडाकर भारत वापस घर लाने का ऐसा मिशन जो एक दो नहीं बल्कि तेइस साल तक जारी रहा, इस बीच दलबीर ने सीएम से लेकर पीएम तक अप्रोच की, दलबीर को जब लगने लगा कि अब उसका भाई जल्दी ही घर लौट आएगा तभी पाक जेल में बंद सरबजीत के बारे में दलबीर को ऐसी खबर मिलती है जिसे सुन दलबीर पूरी तरह से टूट जाती है। ऐक्टिंग: सरबजीत का किरदार रणदीप हुड्डा के अब तक के फिल्मी करियर का सबसे बेहतरीन किरदार है। सरबजीत के किरदार में हरियाणा के इस जाट स्टार की गजब परफार्मेंस देख आप दंग रह जाएंगे। रणदीप ने इस फिल्म को साइन करने के बाद इस किरदार पर जमकर होम वर्क किया, रणदीप कई बार सरबजीत की वाइफ और उसकी बहन से मिले और खुद को सरबजीत के किरदार में सौ फीसदी फिट करने के अपने मिशन में लग गए। कोशिशों में लग गए। सिनेमा हॉल से बाहर आने वाला हर दर्शक रणदीप की एक्टिंग की तारीफें करते मिलेगा। ऐश ने अपनी पिछली इमेज से दूर हटकर एक ऐसी बहन जो अपने भाई के लिए कुछ भी कर सकती है, उस किरदार को असरदार ढंग से निभाया, बेशक कुछ लोग दलबीर के किरदार में ऐश के चयन को गलत ठहराये, लेकिन ऐश ने इस किरदार को अपने पॉवरफुल अभिनय जीवंत कर दिखाया है, अन्य कलाकारों में सरबजीत की पत्नी बनी ऋचा चड्डा की एक्टिंग अच्छी है।  निर्देशन: इस प्रॉजेक्ट को शुरू करने से पहले फिल्म के डायरेक्टर उमंग कुमार पंजाब जाकर सरबजीत की बहन दलबीर कौर से कई बार मिले और सरबजीत से जुडी हर जानकारी हासिल करने के बाद ही उन्होंने इस फिल्म को शुरू किया। उमंग की तारीफ करनी होगी कि उन्होंने बॉक्स ऑफिस पर बिकाऊ मसालों का मोह छोडकर मूल स्क्रिप्ट के साथ कहीं छेडछाड़ नहीं की बल्कि आउटडोर लोकेशंस में फिल्माएं कई सीन्स उमंग सीन्स को स्क्रीन पर बेहतरीन ढंग से पेश किया। उमंग ने फिल्म की शुरूआत तो बेहद सटीक ढंग और जानदार ढंग से की लेकिन ना जाने क्यों इंटरवल के बाद कहानी में कुछ फिल्मी टर्न देने में लग गए, ऐसे फिल्मी मसालों से उमंग को बचना चाहिए था। उमंग ने लीड किरदार ऐश और रणदीप के साथ फिल्म के दूसरे कलाकारों को कहानी के मुताबिक अच्छी फुटेज दी तो वहीं उनसे बेहतरीन काम लिया, और हां उमंग के निर्देशन का ही कमाल है कि पाक जेल में बंद सरबजीत के कुछ सीन्स को उमंग ने ऐसे असरदार ढंग से दिखाया कि दर्शकों की हमदर्दी सरबजीत को मिलती है। संगीत: फिल्म के सभी गाने माहौल पर पूरी तरह से फिट है, उमंग कुमार ने भी इन गानों को कहानी का हिस्सा बनाकर पेश किया, यही वजह है करीब सवा दो घंटे की इस फिल्म में कोई गाना जबरन ठूंसा हुआ नहीं लगता है। क्यों देखें: एक ऐसी बहन का रीयल लाइफ स्ट्रगल जिसने सीमापार देश जेल में बंद अपने निर्दोष भाई की घर वापसी के लिए अपने दम पर ऐसा स्ट्रगल किया कि सारे देश के लोगों की नजरें उसकी और लग गई, रणदीप हुड्डा के अब तक के फिल्मी करियर की बेहतरीन एक्टिंग और ऐश्वर्या रॉय बच्चन को डिफरेंट लुक और किरदार में देखने के लिए इस फिल्म को एकबार देखा जा सकता है। मुख्य कलाकार : रणदीप हुड्डा, ऐश्वर्या रॉय बच्चन, दर्शन कुमार, रिचा चड्डा, अंकिता श्रीवास्तव, अंकुर भाटिया